Som at trykke på en knap bliver hundenes jagtinstinkt tændt, når de sætter poterne ind på banen, og det lille kaninskind begynder at pile afsted hen over græsset. Hundene i Frederikshavn er blevet forkælet med Jyllands eneste såkaldte lure coursing-bane. Altså en bane, hvor hundene skal jagte en improviseret kanin, der er sat på en hurtigkørende wire. Fotoceller kan så via en tilsluttet computer aflæse hundenes fart – en af hundene i dagens test løb med godt 22 kilometer i timen. Der findes kun én tilsvarende bane i Danmark, og den ligger på Sjælland. Derfor var der også tale om en stor begivenhed, da Dansk Terrier Klub i dag testkørte den nye bane, som snart åbner for offentligheden. - Han elsker at løbe, og han kan løbe i timevis, fortæller hundeejer Ruth Nielsen om sin hund. Født med jagtinstinkt For langt de fleste hunde er jagtinstinktet naturligt, og for dem er en tur i fuldt firspring ren glæde. - Hundene elsker det. Det er lige før, de smiler over hele ansigtet, når de løber efter den her lure, som vi kalder den, siger Mai-Britt Jensen, der er formand for Dansk Terrier Klub i kreds 14. - Det er både sjovt for hundene og for dem, der ser på, understreger den hollandske konstruktør af banen, Huub van Benthum. Dansk Terrier Klub har endnu ikke sat en dato for, hvornår banen åbner for offentligheden. Der vil formentlig være en gratis prøvetur, hvorefter man skal melde sig ind i klubben for at løbe banen flere gange.

Opsummering:
For første gang kan jyske hundeejere lukke de firbenede ud på en såkaldt lure coursing-bane. Banen blev testet i dag - og er snart klar til alle.